Seinni fór Anna Jarvis í skúla, fekk eina útbúgving og stóð seg væl í vaksna lívinum, har hon eitt nú arbeiddi í einum banka, bleiv nevndarlimur í einum lívstryggingarfelag og partaeigari í eini hýrivognsfyritøku. Hetta var ikki so vanligt fyri eina kvinnu í 19. øld, men í øllum tí, hon gjørdi, fekk hon dyggan stuðul frá mammu síni, ið var errin um øll framstigini, sum dótturin gjørdi í lívinum. Tá pápi hennara doyði í 1902, heitti Anna Jarvis á mammu sína um at flyta til Philadelphia og koma at búgva hjá sær. Stríddist móti marknaðarkreftunum Í árunum, sum komu, brúkti Anna Jarvis sína orku til at fáa myndugleikarnar at gera“ Mother’ s Day” til ein almennan frídag. Hon skrivaði til handilseigarar, kirkjuligar samkomur og politikarar bæði í statinum og í Washington D. C. fyri at gera dreymin hjá mammuni til veruleika. Og stríðið gav úrslit. Frá byrjan av hevði hon brúkt ein hvítan nelik sum frámerki fyri dagin, og hon helt lítið um, at handilsvinnan fór at gera serlig kort og selja góðgæti og blómutyssir í sambandi við Mammudagin:“ Eitt prentað kort merkir einki, uttan tað, at tú er ov latur til at seta teg niður og skriva til kvinnuna, sum hevur gjørt meira fyri teg enn nakar annar í verðini. Og góðgæti! Tú kanst taka bomm við til mammu tína og so eta tað mesta sjálvur. Meðan onnur vunnu pengar burtur úr Mammudegnum, minkaði alsamt burtur av hjá Onnu Jarvis, og hon noyddist at flyta inn hjá systrini, til hon í 1944 flutti á ellisheim. Anna Jarvis doyði 24. november í 1948, 84 ára gomul, og varð jarðað undir liðini á mammu síni. Hon varð ongantíð gift og fekk eingi børn. Og hóast summi eru samd við Onnu Jarvis, at dagurin ikki verður brúktur til tað, hann upprunaliga átti at verið, halda onnur uppá, at um Mammudagurin ikki hevði yvirlivað, hevði tað ikki verið fyri handilsvinnuni, sum hevur sett hann á breddan mestsum heilt frá byrjan. Í flestu londum, eisini í Føroyum, verður Mammudagurin hildin annan sunnudag í mai–í ár verður hann so 8. mai–men í Svøríki og Fraklandi er hann síðsta sunnudag í mai. Í fleiri eysturevropeiskum londum verður Mammudagurin hildin 8. mars, sama dag sum altjóða kvinnudagin, men í Noregi verður hann hildin longu annan sunnudag í februar. Sum haldari fart tú atgongd til alt tilfar í blaðinum á netinum, umframt tíðindi. Trýst á "Tekna hald" og skráset teg